Isethulo Esilohlonzi | Ukubala Lokufundisa
OKUMELE UKWENZE: Isethulo sakho kumele senze abakulaleleyo bafise ukuzwa okunengi, sicacise ukuthi uzakhuluma ngani njalo sitshengise ukuthi kungani obafundisayo kumele bakulalele lokho ozakhuluma ngakho.
Benze bafise ukuzwa okunengi. Sebenzisa umbuzo, umutsho, indaba esematheni kumbe okunye okwenzakale empilweni zabanye okungenza abakulaleleyo bafise ukuzwa okunengi.
Zinike isikhathi sokucabangisisa ngezinto ezizakhanga abantu obafundisayo kanye lokuthi kuyini okubakhathazayo, ubususenza isethulo sakho sihambelane lalokho.
Cacisa ukuthi uzakhuluma ngani. Nxa usethula inkulumo, yenza kucace ukuthi inhloso yayo ngeyani futhi uncede abakulaleleyo bazwisise ukuthi uzakhuluma ngani.
Tshengisa ukuthi ozakhuluma ngakho kuqakatheke ngani. Yethule ngobunono indaba yakho ukuze ihambelane lalokho okudingwa ngabantu obafundisayo. Siza ngamunye wabo azwisise ukuthi izamnceda njani empilweni yakhe.
Ngesikhathi ulungiselela inkulumo, zibuze ukuthi yiziphi izimo abafowenu labodadewenu abaphakathi kwazo, ubusubumba isethulo esihambelana lalokho abakudingayo.
Ukuze ubone ukuthi kuyini okungakhanga umuntu ofuna ukuxoxa laye, khangela ukuthi wenzani lokuthi indawo akuyo injani. Qala ingxoxo ngokumbuza ngalezozinto kumbe ngokutsho okuthile okuhambelana lokubonayo.
Ukubala Lokufundisa—Isethulo Esilohlonzi